登東寶山僧舍
作者：徐照
朝代：宋

paragraphs: 捫蘿上纔絕，移舟泊前灘。
火雲滿行路，剝啄敲柴關。
脫裳掛木杪，喘汗如漿翻。
主人喜客來，笑話生春溫。
袒裼不我責，我息方己安。
自拾落地薪，煮茗當盃盤。
卧石平如床，上有樹影繁。
清風吹骨毛，執熱鄙炎官。
佳禽不自匿，靜處故相喧。
竟日忘渴饑，山水秀堪餐。
換却世上心，世上多憂煩。